Пра Віцебск, як пра цэнтр сусветнага фестывальнага руху, гаварылі і падчас міжнароднай канферэнцыі “Фестывальны рух. Традыцыі і інавацыі”. Абмеркаваць сучаснасць і будучыню фестывальнага руху ў “калыску Шагала” прыехалі кіраўнікі фестываляў з Балгарыі, Сербіі, Казахстана, Славеніі і Македоніі. На парадку дня адзначылі адразу дзве добрыя навіны. Адна ўжо месяц як перастала быць таямніцай: “Славянскі базар” сёлета стаў членам Сусветнай асацыяцыі фестываляў. Другая працуе на перспектыву: на бліжэйшыя пяць гадоў прэзідэнтам асацыяцыі выбраны дырэктар фестывалю мастацтваў “Славянскі базар у Віцебску” Аляксандр Сідарэнка. Тым самым дадзена дастойная ацэнка шматгадовай працы ўсіх арганізатараў і ўдзельнікаў фестывалю — кіраўнікоў Віцебскага аблвыканкама, Віцебскага гарвыканкама, Міністэрстваў культуры і інфармацыі, рэжысёраў, артыстаў, адміністратараў... Цяпер ужо былы віцэ-прэзідэнт Сусветнай асацыяцыі фестываляў Мар’ян Катароскі прызнаўся: — Я шмат разоў бываў на “Славянскім базары” як кіраўнік дэлегацыі ад Македоніі. Скажу шчыра: уражаны яго работай і арганізацыяй. Той факт, што віцебскі форум стаў часткай асацыяцыі, лічу, дапаможа фэсту стаць яшчэ лепшым. Аляксандр Сідарэнка ўпэўнены, што фестывалі розных краін аб’ядноўвае не толькі асацыяцыя, а значна большае — агульныя тэмы і інтарэсы: